Det er dyrt at skifte træner. Det må Hobro IK konstatere i det nye regnskab, der viser et underskud på 6,3 millioner kroner. Regnskabet for perioden 1. juli 2018 til 30. juni 2019 blev præsenteret på klubbens generalforsamling torsdag aften. Her kom det frem, at fyringen af Alla Kuhn samt manglende tv-indtægter på grund af en skidt sportslig præstation hele sidste sæson, hvor klubben fristede en kedelig skæbne på 13. og 14. pladsen, kostede så mange penge, at resultatet blev et negativt regnskab. - Selvom det altid vil gå op og ned i en fodboldklub, der er afhængig af de sportslige resultater på banen, betyder årets negative resultat, at livremmen spændes ind, da egenkapitalen skal genskabes. Det betyder dog ikke, at klubben er nødsaget til at sælge spillere, og ligeledes betyder det ikke, at klubben ikke kan forlænge kontrakter med de spillere, som klubben måtte opnå enighed med om nye aftaler. Således er likviditeten sikret i det indeværende regnskabsår i overensstemmelse med regnskabsretlige og sportslige regelsæt, forklarer bestyrelsesformand Lars Kühnel i en pressemeddelelse.

Opsummering:
Superligaklubben har netop præsenteret et regnskab med røde tal på bundlinjen.